《伤废冢》
元代·马臻

春风习习吹花木，千山万山一齐绿。日午诸村社鼓喧，田家小儿健如犊。

閒来徒步上前冈，累累古冢相攒簇。荷锄老叟向我言，元是前朝贵人族。

贵人在时势绝伦，后拥前遮来绣毂。并吞邻土孰敢嗔，回山转水开林麓。

相连冈干成一丘，斸断云根埋宝玉。大书功德纪丰碑，直向山前起华屋。

子孙拟作千年计，尽是老夫亲拭目。星移物换水东流，泉下知谁伴幽独。

翁仲双双卖与人，留得三竿两竿竹。寒食不见纸钱飞，只有啼鹃替人哭。

又说东家来卜地，役夫日夜喧山谷。天理苍茫不可知，后车须看前车覆。

作者简介：马臻（1254——？），字志道，别号虚中，钱塘（今属浙江）人。宋亡后学道，受业于褚伯秀之门，曾隐于西湖之滨。